title: Arnaut Alaman
text: # Arnaut Alaman
  
  Arnaut Alaman o Arnaut d'Alaman (... – ...; fl. XIV secolo) è stato un trovatore che scrisse in lingua occitana, attivo nella prima metà del XIV secolo e attestato come partecipante ai Jeux floraux di Tolosa. Della sua opera si conosce solo un partimen (1332) scambiato con Raimon de Cornet
  
  N'Arnaut Alaman. Partimen ab lo dig frayre Ramon.
  
  «Pres m'es talans d'un pec partimen far a vos, qu'avetz suptil entendemen, Mossen R., e crey que pessamen auretz mot gran qual volretz razonar: estar la nueg en paradis el dia, malgrat de Dieu, s'aishi far se podia, o en iffern, qu'a Dieu fos plazers grans. Chauzetz, qu'ieu say qual chauzira enans.
  
  - Amix n'Arnaut, en paradis estar Vuelh yeu tostemps, rire ses marrimen, malgrat de Dieu, de sa mayr'eshimen; del lor voler no vuelh ges yeu curar; e vos auretz en ifern malautia, plazen a Dieu ez a santa Maria, Mas del plazer auretz mals et afans, per grans dolors seretz tostemps plorans.
  
  - Mosen R., bem faytz merevilhar que vos ajatz chauzit tant pegamen, que Dieu volhatz metre tant a nien qu'al sieu poder vos volhatz contrastar. Ab pauc vos dic semla ram d'iretgia, qu'om deu amar plus Dieu que re que sia; mas sius membres lo mal que pres els dans per nos salvar, nolh foratz contrastans.
  
  - Totz homs, n'Arnautz, ques vol desesperar sera damnatz, si la letra no men, e vos per cert avetz tan pauc de sen dezesperan cujatz Dieu alegrar. Judas le fals passec per sela via; mas yeu Ramons vuelh dels angels paria, qu'ieu soy de Dieu per cert tan fis aymans que, si nolh plac, el m'es fort agradans.
  
  - Mosen Ramons, yeum cugi mielhs salvar ins en ifern, sol qu'a Dieu sia plazen, qu'en paradis vos en contradizen a Dieu, quens volc a son semlan formar. Beus mou dal cap per cert gran leujaria, e ia dels sans non auretz cumpanhia, e s'eneyshi perdetz Dieu els sieus sans, valgra vos may no fossetz natz abans.
  
  - N'Arnautz, fatz etz, e par ben al parlar, quar en ifern non ha nulh jauzimen; ans a per cert nueyt e jorn gran turmen. Davitz o ditz el sauteri tot clar. Vostra razos non es mas aurania, tot quan disetz non es mas fantaumia; en paradis vuelh ieu esser estans, que sans Marx ditz que noy ha malanans.
  
  - Mossen Ramons, mal cometreus faria cura d'armas, fe que deg a m'amia, Quar en ifern anariu a pas grans, s'aytals errors lor eratz predicans.
  
  - Amix n'Arnautz, s'il sans payres volia qu'ieu fos rectors, yeu say que regiria totas mas gens que no seriu errans ni ja d'ifern, coma vos, espectans.»
  
  